钦定古今图书集成/明伦汇编/氏族典/第127卷 > 陈希文
## 钦定古今图书集成/明伦汇编/氏族典/第127卷 > 陈希文

按《广东通志》：“希文，字载道，南海人。成化癸卯举于乡。
乙丑令武清县。凡利于民，次第举行，期年而邑治。部
使者交荐之，拜太仆寺丞。庚午领常盈库银二万两，
往大同买马，给散军士，兼阅帑，得欺匿银三万以闻。
归途遇刘六、刘七、齐彦明之乱，行次定州，城中惊骇，
士夫耆老拥入行台问计，即登城号召，发公廪以给”
贫民。城守者有无赖子阴与贼通，擒缚以徇，民遂坚
志固守。贼环攻三日，知有备，乃去。至真定，贼已抵近
郊，守官闭城，遣人察识希文，乃启钥。希文按辔徐行，
驱民先入，民多得安堵。寻奏核真定等府寄库养马
馀地银，干没者治如律，上从之。丙子，出为湖广常德
知府，修理河渠，兴振学校。居三年，述职如京。解官归，
卒。